May 01,2016
'కింగ్‌ఫిషర్‌' బ్రాండ్‌ వేలం ఫ్లాప్‌!
 ముంబయి: మార్కెట్‌ వర్గాలు ఊహించినట్లే జరిగింది. 'కింగ్‌ఫిషర్‌' వేలం మరోమారు ఫ్లాప్‌ అయింది. ఆస్తుల వేలం ద్వారా కింగ్‌ఫిషర్‌ ఎయిర్‌లైన్స్‌ బాకీల్లో కొంత మొత్తానైనా తిరిగి పొందాలని ఆశపడిన బ్యాంకులకు మరోమారు ఎదురుదెబ్బే తగిలింది. 'కింగ్‌ఫిషర్‌ ఎయిర్‌లైన్స్‌ బ్రాండ్‌', 'కింగ్‌ఫిషర్‌ లోగో-ట్యాగ్‌లైన్‌', 'ట్రేడ్‌ మార్క్‌'తో పాటు వివిధ ఫ్లయింగ్‌ మోడళ్లను బ్యాంకులు శనివారం వేలానికి ఉంచాయి. ఎస్‌బీఐ నేతృత్వంలోని బ్యాంకుల కూటమి ఈ వేలానికి రిజర్వు ధరను రూ.366.70 కోట్లుగా నిర్ణయించింది. అయితే మాల్యా బ్రాండ్‌ను సొంతం చేసుకొనేందుకు ఎవ్వరూ ముందుకు రాకపోవడంతో చేసేది లేదక చివరకు వేలాన్ని వాయిదా వేశారు. వేలానికి బ్యాంకులు రిజర్వు ధరను అధికంగా నిర్ణయించిన మూలంగానే ఆశించిన స్పందన రాలేదని మార్కెట్‌ వర్గాలు అభిప్రాయపడుతున్నాయి. అయితే బ్యాంకులు మాత్రం వాటి వాస్తవ విలువ కంటే చాలా తక్కువగానే రిజర్వు ధరను నిర్ణయించినట్లు చెబుతున్నాయి. గత నెల ముంబయిలో నిర్వహించిన కింగ్‌ఫిషర్‌ హౌస్‌ వేలానికి కూడా రిజర్వు ధరను బ్యాంకులు రూ.150 కోట్లుగా నిర్ణయించిన నేపథ్యంలో ఒక్క బిడ్డరు కూడా ముందుకు రాని పరిస్థితి విదితమే.
మీ స్నేహితులకు రికమెండ్ చెయ్యండి